# DATGANIAD YSGRIFENEDIG

# GAN

# LYWODRAETH CYMRU

|  |  |
| --- | --- |
| **TEITL** | **Cyhoeddi adolygiad o’r Cymhwyster Proffesiynol Cenedlaethol ar gyfer Prifathrawiaeth (CPCP)** |
| **DYDDIAD** | **16 Mai 2023** |
| **GAN** | **Jeremy Miles AS, Gweinidog y Gymraeg ac Addysg** |

Yn sgil yr Adolygiad Annibynnol o Arweinyddiaeth ym mis Mai 2022, cyhoeddais y byddem yn comisiynu adolygiad annibynnol o’r Cymhwyster Proffesiynol Cenedlaethol ar gyfer Prifathrawiaeth (CPCP).

Cynhaliwyd yr adolygiad gan yr Athro Mick Waters rhwng Medi 2022 a Mawrth 2023. Cefnogwyd yr Athro Waters gan grŵp cyfeirio, a rôl y grŵp hwn oedd rhoi cipolwg, cyngor a her briodol ac amserol iddo. Bu dros 250 o bobl yn rhan o’r adolygiad, naill ai fel unigolion neu mewn grwpiau bach, gan gynrychioli amrywiaeth o randdeiliaid o bob rhan o'r sector addysg.

Heddiw rwy'n falch o gyhoeddi adroddiad yr Athro Waters *'Dysgu bod yn bennaeth i Gymru*'. Mae'n dod i'r casgliad bod asesiadau’r Rhaglen Ddatblygu ar gyfer Darpar Benaethiaid presennol a’r CPCP yn cael eu rheoli a'u gweinyddu'n dda ac mae cryn ymdrech i sicrhau tegwch i bob ymgeisydd. Fodd bynnag, mae hyn wedi arwain at ddatblygu rhaglen gyffredinol nad yw bellach yn ddigon i baratoi darpar benaethiaid ar gyfer realiti'r rôl. Mae'r adroddiad yn gwneud 25 o argymhellion ar gyfer adolygu cynnwys a strwythur asesiadau’r Rhaglen Ddatblygu ar gyfer Darpar Benaethiaid a’r CPCP yn sylweddol.

Dim ond un elfen o'r gwaith rydyn ni'n ei wneud i wella'r cymorth sy'n cael ei roi i'n harweinwyr addysg yw'r adolygiad. Mae datblygu arweinyddiaeth system effeithiol yn ganolog i'r daith diwygio addysg a ddisgrifir yn Cenhadaeth ein Cenedl ac mae'n ganolog i'r gwaith y mae'r Academi Genedlaethol ar gyfer Arweinyddiaeth Addysgol yn ei wneud drwy ei fodel Cydymaith. Mae dros 60 o uwch arweinwyr yn y sector addysg wedi elwa ar fod yn Gydymaith ers 2018 ac wedi cael eu trochi yn y cyfleoedd dysgu proffesiynol o'r ansawdd uchaf sydd ar gael o bob rhan o Gymru a thu hwnt.

Mae lansio'r Hawl Dysgu Proffesiynol Cenedlaethol yn arwydd clir o'n hymrwymiad i sicrhau bod pawb yn y system addysg yn gallu cael mynediad at ddysgu proffesiynol. Rydym ar hyn o bryd yn gweithio ar borth dysgu proffesiynol a fydd yn ei gwneud hi'n haws i ymarferwyr gael mynediad at ddysgu proffesiynol. Mae gan arweinwyr rôl allweddol i'w chwarae wrth sicrhau bod pob ymarferydd yn gallu ymgysylltu â dysgu proffesiynol.

Fis diwethaf, cyhoeddwyd [canllawiau ar ddefnyddio HMS a’r grant dysgu proffesiynol](https://hwb.gov.wales/datblygiad-proffesiynol/hawl-genedlaethol-ar-gyfer-dysgu-proffesiynol/creu-amser-ar-gyfer-dysgu-proffesiynol/). Mae'r canllawiau yn pwysleisio pwysigrwydd sicrhau bod gan gynorthwywyr addysgu fynediad at ddysgu proffesiynol. Bydd gan arweinwyr rôl hanfodol wrth wneud i hyn ddigwydd.

Mae'r Academi Genedlaethol ar gyfer Arweinyddiaeth Addysgol eisoes yn cymeradwyo dysgu proffesiynol i arweinwyr ac maent yn ei fonitro i sicrhau ei fod yn parhau i ddiwallu anghenion y system. Cyn diwedd tymor yr haf, byddaf yn rhannu manylion pellach am y trefniadau i sicrhau darpariaeth dysgu proffesiynol ar draws y system a sut i ddeall ei effaith yn well.

Rwy’n croesawu argymhellion yr Athro Waters, a bydd angen eu gweithredu ar y cyd gan Lywodraeth Cymru a rhanddeiliaid allweddol. Bydd grŵp yn cael ei sefydlu i sicrhau bod yr holl randdeiliaid yn ymwneud â datblygu'r trefniadau diwygiedig ar gyfer yr CPCP. Bydd yr aelodau'n cynnwys cynrychiolwyr o Gyngor y Gweithlu Addysg, Estyn, prifysgolion, yr Academi Genedlaethol ar gyfer Arweinyddiaeth Addysgol, consortia rhanbarthol, awdurdodau lleol a phenaethiaid. Rwyf wedi gofyn i'r Athro Waters barhau i gynorthwyo mewn rôl gynghori. Y nod yw i'r rhaglenni a’r trefniadau asesu diwygiedig agor i ymgeiswyr o dymor yr hydref 2024.

Hoffwn ddiolch i’r Athro Waters, aelodau’r grŵp cyfeirio a phawb a fu’n rhan o’r adolygiad. Bydd yr argymhellion yn gwella’r cymorth yr ydym yn ei roi i benaethiaid, a bydd hynny, yn y pen draw, o fudd i’r system addysg yn ei chyfanrwydd, ac yn anad dim i’n dysgwyr.

[Dysgu bod yn bennaeth i Gymru](https://www.llyw.cymru/adolygiad-or-cymhwyster-proffesiynol-cenedlaethol-ar-gyfer-prifathrawiaeth-yng-nghymru)

[Dysgu bod yn bennaeth i Gymru: Crynodeb gweithredol](https://www.llyw.cymru/adolygiad-or-cymhwyster-proffesiynol-cenedlaethol-ar-gyfer-prifathrawiaeth-yng-nghymru-crynodeb)

[Creu amser ar gyfer dysgu proffesiynol](https://hwb.gov.wales/datblygiad-proffesiynol/hawl-genedlaethol-ar-gyfer-dysgu-proffesiynol/creu-amser-ar-gyfer-dysgu-proffesiynol/)